               EUROPSKA KOMISIJA
            Strasbourg, 13.11.2018.
            COM(2018) 744 final
            2018/0385(COD)
            Prijedlog
            ODLUKE EUROPSKOG PARLAMENTA I VIJEĆA
            o prilagodbi Direktive 2012/27/EU Europskog parlamenta i Vijeća o energetskoj učinkovitosti [kako je izmijenjena Direktivom 2018/XXX/EU] i Uredbe (EU) 2018/XXX Europskog parlamenta i Vijeća [Upravljanje energetskom unijom] zbog povlačenja Ujedinjene Kraljevine iz Europske unije
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ovaj je prijedlog odluke Europskog parlamenta i Vijeća o prilagodbi Direktive 2012/27/EU [kako je izmijenjena Direktivom 2018/XXX/EU]
                  1
                o energetskoj učinkovitosti i Uredbe (EU) 2018/XXX [Upravljanje energetskom unijom] nužan zbog predstojećeg povlačenja Ujedinjene Kraljevine iz Europske unije.

               Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. To znači da će se, osim u slučaju da se ratificiranim sporazumom o povlačenju utvrdi kasniji datum, sve primarno i sekundarno zakonodavstvo Unije prestati primjenjivati na Ujedinjenu Kraljevinu 30. ožujka 2019. („datum povlačenja”) u 00.00 prema srednjoeuropskom vremenu. U tijeku su pregovori s Ujedinjenom Kraljevinom radi postizanja dogovora o povlačenju.

               Nadalje, u skladu s člankom 50. stavkom 3. Ugovora o Europskoj uniji Europsko vijeće u dogovoru s Ujedinjenom Kraljevinom može jednoglasno odlučiti da se Ugovori prestaju primjenjivati od kasnijeg datuma.

               Ovim se prijedlogom obuhvaćaju Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti [kako je izmijenjena Direktivom 2018/XXX/EU] i Uredba (EU) 2018/XXX [Upravljanje energetskom unijom]
                  2
               . Podaci o potrošnji energije za 2030. navedeni u oba pravna akta obuhvaćaju 28 država članica EU-a.

               Direktivom 2012/27/EU, kako je izmijenjena Direktivom 2018/XXX/EU, utvrđen je cilj energetske učinkovitosti Unije od barem 32,5 % u 2030. i propisana obveza država članica da odrede okvirne nacionalne doprinose energetskoj učinkovitosti. Države članice bi pritom trebale uzeti u obzir potrošnju energije Unije u 2030.
                  3
                Uredbom (EU) 2018/XXX [Upravljanje energetskom unijom] obvezuje se države članice da pri utvrđivanju svojeg doprinosa ostvarivanju ciljeva Unije do 2030. u području energetske učinkovitosti u obzir uzmu potrošnju energije Unije u 2030. Potrošnja energije na razini Unije važna je i Europskoj komisiji za procjenu zajedničkog napretka u ostvarivanju ciljeva Unije.

               Revidiranom Direktivom o energetskoj učinkovitosti glavni cilj energetske učinkovitosti Unije za 2030. od barem 32,5 % izražava se u apsolutnim vrijednostima od najviše 1 273 Mtoe potrošnje primarne energije i najviše 956 Mtoe krajnje potrošnje energije u Uniji s 28 država članica. Te su vrijednosti izračunane smanjivanjem vrijednosti referentnog scenarija PRIMES za 2007. za EU u 2030. za 32,5 %. Odgovarajuće projekcije za 27 država članica EU-a bez Ujedinjene Kraljevine ukazuju na apsolutne razine potrošnje energije u 2030. od najviše 1 128 Mtoe potrošnje primarne energije i najviše 846 Mtoe krajnje potrošnje energije.

               Imajući u vidu povlačenje Ujedinjene Kraljevine, podatke o potrošnji energije u Uniji za 2030. potrebno je prilagoditi situaciji s 27 država članica. Budući da se ta promjena temelji na istim količinama osnovnog energetskog modela, primjena se može smatrati tehničkom prilagodbom.

               •Dosljednost s postojećim odredbama politike u određenom području

                  Nije primjenjivo.

               •Dosljednost u odnosu na druge politike Unije

                  Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova prijedloga Ugovor o funkcioniranju Europske unije, a posebno njegov članak 192. stavak 1. i članak 194. stavak 2. To je ujedno pravna osnova Direktive 2012/27/EU o energetskoj učinkovitosti [kako je izmijenjena Direktivom 2018/XXX/EU] i Uredbe (EU) 2018/XXX [Upravljanje energetskom unijom], koje se ovim prijedlogom izmjenjuju. S obzirom na to da Ugovor obuhvaća posebnu pravnu osnovu za područje energetike, primjerena je njegova primjena.

               •Supsidijarnost (za neisključivu nadležnost)

               Načela supsidijarnosti i proporcionalnosti u potpunosti se poštuju. Djelovanje Unije potrebno je u skladu s načelom supsidijarnosti (članak 5. stavak 3. UEU-a) jer se odnosi na tehničke prilagodbe pravnih akata koje je donijela Unija.

               •Proporcionalnost

                  Prijedlog je u skladu s načelom proporcionalnosti (članak 5. stavak 4. UEU-a) jer se njime ne prelazi ono što je potrebno za ostvarivanje ciljeva. Predloženim izmjenama važećeg zakonodavnog okvira taj će se okvir prilagoditi za razdoblje do 2030. i osigurati njegova dosljednost. Područje primjene predloženih elemenata ograničeno je na one aspekte za koje je potrebno djelovanje Unije.

               •Odabir instrumenta

                  S obzirom na to da se ovim prijedlogom izmjenjuju postojeća direktiva i postojeća uredba, primjereni instrument je odluka Europskog parlamenta i Vijeća o izmjenama.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               Budući da je ovaj prijedlog isključivo tehničke prirode i ne uključuje opcije politika, savjetovanja sa zainteresiranim strankama i ocjene učinka nisu potrebni.

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnih znanja

                  Nije primjenjivo.

               •Procjena učinka

                  Nije primjenjivo.

               •Primjerenost propisa i pojednostavnjivanje

                  Nije primjenjivo.

               •Temeljna prava

               Nije primjenjivo.

               4.UTJECAJ NA PRORAČUN

               Prijedlog nema utjecaj na proračun.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo.

               •Dokumenti s obrazloženjima (za direktive)

                  Budući da je ovaj prijedlog isključivo tehničke prirode, nisu potrebni dokumenti s obrazloženjima o prenošenju.

               •Detaljno obrazloženje posebnih odredbi prijedloga

               Nije primjenjivo.

               2018/0385 (COD)

               Prijedlog

               ODLUKE EUROPSKOG PARLAMENTA I VIJEĆA

               o prilagodbi Direktive 2012/27/EU Europskog parlamenta i Vijeća o energetskoj učinkovitosti [kako je izmijenjena Direktivom 2018/XXX/EU] i Uredbe (EU) 2018/XXX Europskog parlamenta i Vijeća [Upravljanje energetskom unijom] zbog povlačenja Ujedinjene Kraljevine iz Europske unije

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. i članak 194. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  4
               ,

               uzimajući u obzir mišljenje Odbora regija,
                  5
               ,

               u skladu s redovnim zakonodavnim postupkom,

               budući da:

               (1)Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Unije na temelju članka 50. Ugovora o Europskoj uniji. Stoga, ako u sporazumu o povlačenju nije utvrđen drugi datum ili ako Europsko vijeće u dogovoru s Ujedinjenom Kraljevinom jednoglasno ne utvrdi drugi datum, pravo Unije prestat će se primjenjivati na Ujedinjenu Kraljevinu od 30. ožujka 2019. Ujedinjena Kraljevina će tada postati treća zemlja.

               (2)U Direktivi 2012/27/EU Europskog parlamenta i Vijeća od 25. listopada 2012. o energetskoj učinkovitosti
                  6
               , kako je izmijenjena Direktivom 2018/XXX/EU
                  7
               , propisano je da su države članice dužne odrediti okvirne nacionalne doprinose ostvarivanju energetske učinkovitosti Unije od najmanje 32,5 % u 2030. Države članice bi pritom trebale uzeti u obzir potrošnju energije Unije u 2030.
                  8

               (3)Uredbom (EU) 2018/XXX [Upravljanje energetskom unijom]
                  9
                obvezuje se države članice da pri utvrđivanju svojeg doprinosa ostvarivanju ciljeva Unije u području energetske učinkovitosti u obzir uzmu potrošnju energije Unije u 2030.
                  10
                Potrošnja energije na razini Unije važna je i Komisiji za procjenu zajedničkog napretka u ostvarivanju ciljeva Unije
                  11
               .

               (4)Imajući u vidu povlačenje Ujedinjene Kraljevine iz Unije, potrebno je tehnički prilagoditi podatke o predviđenoj potrošnji energije za Europsku uniju za 2030. kako bi se u tim predviđanjima odrazila potrošnja Unije s 27 država članica. Projekcije za glavni cilj Unije od barem 32,5 % pokazuju da bi potrošnja primarne energije u 28 država članica Unije 2030. trebala iznositi 1 273 milijuna tona ekvivalenta nafte (Mtoe), a krajnja potrošnja energije 956 Mtoe. Istovjetna predviđanja za 27 država članica EU-a bez Ujedinjene Kraljevine pokazuju da bi potrošnja primarne energije 2030. trebala iznositi 1 128 Mtoe, a krajnja potrošnja energije 846 Mtoe. Stoga je potrebno prilagoditi količine za razine potrošnje energije 2030.

               (5)Te projekcije za potrošnju energije 2030. važne su i u smislu članaka 6. i 29. Uredbe (EU) 2018/XXX [Upravljanje energetskom unijom].

               (6)Direktivu 2012/27/EU [kako je izmijenjena Direktivom 2018/XXX/EU] i Uredbu (EU) 2018/XXX [Upravljanje energetskom unijom] trebalo bi stoga na odgovarajući način izmijeniti,

               DONIJELI SU OVU ODLUKU:

               Članak 1.

               U članku 3. Direktive 2012/27/EU [kako je izmijenjena Direktivom 2018/XXX/EU] stavak 5. zamjenjuje se sljedećim:

               „5. Svaka država članica određuje okvirne nacionalne doprinose energetskoj učinkovitosti za ostvarivanje ciljeva Unije do 2030. iz članka 1. stavka 1. ove Direktive u skladu s člancima [4.] i [6.] Uredbe (EU) 2018/XXX [Upravljanje energetskom unijom]. Pri određivanju tih doprinosa države članice uzimaju u obzir da energetska potrošnja Unije 2030. ne smije biti veća od 1 128 Mtoe primarne energije i/ili veća od 846 Mtoe krajnje energije. Države članice obavješćuju Komisiju o tim doprinosima u okviru svojih integriranih nacionalnih energetskih i klimatskih planova kako je navedeno i u skladu s postupkom iz članka [3.] i članaka od [7.] do [12.] Uredbe (EU) 2018/XXX [Upravljanje energetskom unijom].”

               Članak 2.

               Uredba (EU) 2018/XXX [Upravljanje energetskom unijom] mijenja se kako slijedi:

               (a)u članku 6. stavku 1. prvom podstavku:

               i.količina „1 273 Mtoe” zamjenjuje se s „1 128 Mtoe”;

               ii.količina „956 Mtoe” zamjenjuje se s „846 Mtoe”.

               (b)U članku 29. stavku 3. prvi podstavak zamjenjuje se sljedećim:

               „U području energetske učinkovitosti, u okviru svojeg ocjenjivanja iz stavka 1., Komisija ocjenjuje ostvareni napredak prema zajedničkom ostvarivanju najveće potrošnje energije na razini Unije od 1 128 Mtoe primarne energije i 846 Mtoe krajnje energije 2030. u skladu s člankom 3. stavkom 5. Direktive 2012/27/EU [kako je izmijenjena Direktivom 2018/XXX/EU].”

               Članak 3.

               Člancima 1. i 2. ove Odluke ne dovodi se u pitanje rok iz članka 28. Direktive 2012/27/EU [kako je izmijenjena Direktivom 2018/XXX/EU] i članka 59. Uredbe (EU) 2018/XXX [Upravljanje energetskom unijom].

               Članak 4.

               Ova Odluka stupa na snagu dvadesetog dana od dana objave u Službenom listu Europske unije i primjenjuje se od dana koji slijedi nakon dana na koji se pravo Unije prestane primjenjivati na Ujedinjenu Kraljevinu.

               Sastavljeno u Strasbourgu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL xxx

                     (2)

                        Suzakonodavci su 19. lipnja 2018. postigli privremeni politički dogovor o preispitivanju Direktive o energetskoj učinkovitosti i Uredbe o upravljanju energetskom unijom. Na plenarnoj sjednici Europskog parlamenta očekuje se zajednička rasprava, a u studenome glasovanje u prvom čitanju za oba pravna akta. Direktiva o energetskoj učinkovitosti i Uredba o upravljanju energetskom unijom bit će dostavljene Vijeću za opće poslove, a nakon njihova donošenja službeno će ih potpisati oba suzakonodavca.

                     (3)

                        Članak 3. stavak 1. točka (a) i članak 3. stavak 5. Direktive 2012/27/EU kako je izmijenjena Direktivom 2018/xx/EU.

                     (4)

                        SL C , , str. .

                     (5)

                        SL C , , str. .

                     (6)

                        Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ (SL L 315, 14.11.2012., str. 1. – 56.).

                     (7)

                        SL

                     (8)

                        Članak 3. stavak 5. Direktive 2012/27/EU kako je izmijenjena Direktivom 2018/XXX/EU.

                     (9)

                        SL...

                     (10)

                        Članak 6. stavak 1. prvi podstavak Uredbe (EU) 2018/XXX [Upravljanje energetskom unijom].

                     (11)

                        Članak 29. stavak 3. prvi podstavak Uredbe (EU) 2018/XXX [Upravljanje energetskom unijom].


               EUROPSKA KOMISIJA
            Bruxelles, 11.2.2019.
            COM(2019) 80 final
            2019/0038(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru relevantnih odbora Gospodarske komisije Ujedinjenih naroda za Europu o prijedlozima izmjena pravilnika UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128, o prijedlozima izmjene Konsolidirane rezolucije R.E.5, o prijedlozima četiriju novih pravilnika UN-a i o prijedlozima izmjene Popisa 4. Sporazuma iz 1958.

               OBRAZLOŽENJE

               1.PREDMET PRIJEDLOGA

               Ovaj se Prijedlog odnosi na odluku o utvrđivanju stajališta koje u ime Unije treba zauzeti u okviru relevantnih odbora Gospodarske komisije Ujedinjenih naroda za Europu u pogledu predviđenog donošenja megaodluke.

               2.KONTEKST PRIJEDLOGA

               •Razlozi i ciljevi prijedloga

               Gospodarska komisija Ujedinjenih naroda za Europu (UNECE) na međunarodnoj razini izrađuje usklađene zahtjeve kojima se nastoje ukloniti tehničke prepreke trgovini motornim vozilima među ugovornim strankama Revidiranog sporazuma iz 1958. i osigurati da ta vozila pružaju visoku razinu sigurnosti i zaštite okoliša.

               U skladu s Odlukom Vijeća 97/836/EZ od 27. studenoga 1997. Unija je pristupila Sporazumu Gospodarske komisije Ujedinjenih naroda za Europu („UNECE”) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”), a u skladu s Odlukom Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) Unija je pristupila Usporednom sporazumu.

               Sastanci WP.29 UNECE-a, Svjetskog foruma za usklađivanje pravilnika o vozilima, održavaju se triput svake kalendarske godine, u ožujku, lipnju i studenome. Na svakom se sastanku donose novi pravilnici UN-a, novi globalni tehnički pravilnici (GTR) UN-a i/ili izmjene postojećih pravilnika UN-a ili globalnih tehničkih pravilnika UN-a kako bi se omogućio tehnički napredak. Prije svakog sastanka WP.29 te izmjene donosi jedna od šest radnih skupina koje djeluju u okviru WP.29.

               Zatim se na sastanku WP.29 održava konačno glasovanje za donošenje izmjena, dopuna i ispravaka, uz uvjet da je postignut kvorum i da je prisutna kvalificirana većina ugovornih stranaka. EU je ugovorna stranka dvaju sporazuma (Sporazuma iz 1958. i Sporazuma iz 1998.) u okviru WP.29. Svaki se put priprema Odluka Vijeća, takozvana „megaodluka”, koja sadržava popis pravilnika, izmjena, dopuna i ispravaka te kojom se Komisiju ovlašćuje za glasovanje u ime Unije na svakom sastanku WP.29.

               Ovom se Odlukom Vijeća utvrđuje stajalište Unije pri glasovanju o pravilnicima, izmjenama, dopunama i ispravcima o kojima će se glasovati na sastanku WP.29 u ožujku 2019., od 11. do 15. ožujka 2019.

               •Dosljednost s postojećim odredbama politike u tom području

               Unijina politika unutarnjeg tržišta u području automobilske industrije dopunjava se ovim prijedlogom, koji je potpuno u skladu s njom.

               Sustavom WP.29 poboljšava se međunarodno usklađivanje normi za vozila. Sporazum iz 1958. ima ključnu ulogu u postizanju tog cilja jer proizvođači iz EU-a mogu poslovati na temelju zajedničkog skupa homologacijskih pravilnika i pritom biti sigurni da će ugovorne stranke priznati da su proizvodi u skladu s njihovim nacionalnim zakonodavstvom. Na taj je način, primjerice, omogućeno da se Uredbom (EZ) br. 661/2009 o općoj sigurnosti motornih vozila stavi izvan snage više od 50 direktiva EU-a i da ih se zamijeni odgovarajućim pravilnicima sastavljenima na temelju Sporazuma iz 1958.

               Sličan se pristup primjenjuje i u pogledu Direktive 2007/46/EZ kojom su sustavi homologacije država članica zamijenjeni homologacijskim postupkom Unije i kojom je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici UN-a uključeni u homologacijski sustav EU-a kao zahtjevi za homologaciju tipa ili kao alternativa zakonodavstvu Unije. Od donošenja te direktive pravilnici UN-a sve se više uključuju u zakonodavstvo Unije u okviru EU homologacije tipa.

               •Dosljednost u odnosu na druge politike Unije

               Sustav WP.29 povezan je s politikom Unije o konkurentnosti, a ova inicijativa pozitivno utječe na nju. Ovaj je prijedlog usklađen i s prometnim, klimatskim i energetskim politikama Unije i te su politike uzete u obzir tijekom postupka za izradu i donošenje propisa UN-a u okviru Sporazuma iz 1958.

               3.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova za ovaj prijedlog članak 114. u vezi s člankom 218. stavkom 9. Ugovora o funkcioniranju Europske unije.

               •Supsidijarnost

               Samo Unija može glasovati za međunarodne instrumente kao što su prijedlozi pravilnikâ UN-a, izmjene pravilnikâ UN-a i nacrti globalnih tehničkih pravilnika te njihovo uvrštenje u sustav Unije za homologacije tipa motornih vozila. Time ne samo što se sprečava rascjepkanost unutarnjeg tržišta nego se i osiguravaju jednaki standardi sigurnosti i zaštite okoliša diljem Unije. Omogućuju se i prednosti ekonomije razmjera: proizvodi se mogu izrađivati za cijelo tržište Unije, pa i za međunarodno tržište, umjesto da ih se prilagođava radi dobivanja nacionalne homologacije tipa za svaku državu članicu.

               Zato je prijedlog u skladu s načelom supsidijarnosti.

               •Proporcionalnost

                  Ovom se Odlukom Vijeća ovlašćuje Komisiju da glasuje u ime Unije te je ova Odluka odgovarajući instrument u skladu s člankom 5. stavkom 1. Odluke Vijeća 97/836/EZ za utvrđivanje zajedničkog stajališta EU-a u UNECE-u kad je riječ o glasovanju o radnim dokumentima predloženima u dnevnom redu sastanka WP.29. Ovaj je prijedlog stoga u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguravanja pravilnog funkcioniranja unutarnjeg tržišta, a njime se pritom pruža i visoka razina javne sigurnosti i zaštite.

               •Odabir instrumenta

               U skladu s člankom 218. stavkom 9. UFEU-a potrebna je odluka Vijeća kako bi se utvrdila stajališta koja treba zauzeti u ime Unije u tijelu osnovanom na temelju međunarodnog sporazuma.

               4.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnih znanja

               Obraćanje vanjskim stručnjacima nije mjerodavno za ovaj prijedlog. Međutim, pregledao ga je Tehnički odbor za motorna vozila.

               •Procjena učinka

               Ovaj prijedlog ne može biti predmetom procjene učinka jer nije zakonodavne prirode i jer nema drugih političkih opcija ili takve opcije nisu moguće.

               •Primjerenost propisa i pojednostavljivanje

               Inicijativa nema posljedica u pogledu administrativnih opterećenja jer se upućivanjima na izmjene priloženima „megaodluci” neće poduzećima, uključujući mala i srednja poduzeća, uvesti nove obveze u pogledu izvješćivanja ili druge administrativne obveze. Naprotiv, cilj je smanjenje administrativnog opterećenja jer primjena globalno usklađenih zahtjeva proizvođačima omogućuje da predoče homologacijsku dokumentaciju sustava i sastavnih dijelova ne samo u EU-u nego i na izvoznim tržištima ugovornih stranaka Sporazuma iz 1958. izvan EU-a.

               Prijedlog ima vrlo pozitivan učinak na konkurentnost automobilskog sektora EU-a i međunarodnu trgovinu. Prihvaćanje međunarodno usklađenih pravilnika o vozilima među trgovačkim partnerima EU-a prepoznato je kao najbolji način za uklanjanje necarinskih prepreka trgovini i otvaranje ili proširenje pristupa tržištima za automobilska poduzeća iz EU-a.

               •Temeljna prava

               Prijedlogom se ne utječe na zaštitu temeljnih prava.

               5.UTJECAJ NA PRORAČUN

               Ovom inicijativom ne utječe se na proračun.

               6.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s obrazloženjima (za direktive)

               Nije primjenjivo

               •Detaljno obrazloženje posebnih odredbi prijedloga

               Prijedlogom se utvrđuje stajalište Unije pri glasovanju o sljedećem:

               –prijedlozima izmjena pravilnika UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128,

               –prijedlozima izmjene Konsolidirane rezolucije R.E.5,

               –prijedlozima četiriju novih pravilnika UN-a i

               –prijedlogu izmjene Popisa 4. Sporazuma iz 1958.

               –

               2019/0038 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru relevantnih odbora Gospodarske komisije Ujedinjenih naroda za Europu o prijedlozima izmjena pravilnika UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128, o prijedlozima izmjene Konsolidirane rezolucije R.E.5, o prijedlozima četiriju novih pravilnika UN-a i o prijedlozima izmjene Popisa 4. Sporazuma iz 1958.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 97/836/EZ
                  1
                pristupila Sporazumu Gospodarske komisije Ujedinjenih naroda za Europu (UNECE) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”). Revidirani Sporazum iz 1958. stupio je na snagu 24. ožujka 1998.

               (2)Odlukom Vijeća 2000/125/EZ
                  2
                Unija je pristupila Sporazumu o donošenju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”). Usporedni Sporazum stupio je na snagu 15. veljače 2000.

               (3)U skladu s člankom 1. Revidiranog sporazuma iz 1958. i člankom 6. Usporednog sporazuma, Upravni odbor Revidiranog sporazuma iz 1958. i Izvršni odbor Usporednog sporazuma („relevantni odbori Gospodarske komisije Ujedinjenih naroda za Europu”) mogu donijeti prijedloge izmjena pravilnika UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128, prijedloge izmjene Konsolidirane rezolucije R.E.5, prijedloge četiriju novih pravilnika UN-a i prijedlog izmjene Popisa 4. Sporazuma iz 1958. („megaodluku”).

               (4)Na 177. zasjedanju Svjetskog foruma, koji će se održati od 11. do 15. ožujka 2019., relevantni odbori Gospodarske komisije Ujedinjenih naroda za Europu trebaju donijeti megaodluku u vezi s administrativnim odredbama i jednakim tehničkim propisima za homologaciju te o globalnim tehničkim propisima za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima.

               (5)Primjereno je utvrditi stajalište koje u ime Unije treba zauzeti u relevantnim odborima Gospodarske komisije Ujedinjenih naroda za Europu u pogledu donošenja navedenih izmjena Popisa 4. Sporazuma iz 1958., pravilnika UN-a i Konsolidirane rezolucije te navedenih novih pravilnika UN-a jer će ti pravilnici, zajedno s Konsolidiranom rezolucijom, biti obvezujući za Uniju i možda presudno utjecati na sadržaj prava Unije u području homologacije vozila.

               (6)Direktivom 2007/46/EZ Europskog parlamenta i Vijeća
                  3
                homologacijski sustavi država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici doneseni na temelju Revidiranog sporazuma iz 1958. („pravilnici UN-a”) uključeni u sustav EU homologacije tipa kao zahtjevi za homologaciju tipa ili kao alternative zakonodavstvu Unije. Od donošenja Direktive 2007/46/EZ pravilnici UN-a sve se više uključuju u zakonodavstvo Unije.

               (7)S obzirom na iskustvo i tehnički napredak potrebno je izmijeniti ili dopuniti zahtjeve koji se odnose na određene elemente ili obilježja obuhvaćene pravilnicima UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128 te Konsolidiranom rezolucijom R.E.5. Uz to, određene odredbe pravilnika UN-a br. 55, 58 i 107 potrebno je ispraviti.

               (8)Kako bi se pojasnili i konsolidirali zahtjevi koji se odnose na sastavne dijelove, trenutačno obuhvaćeni u nekoliko pravilnika UN-a, trebaju se donijeti tri nova pravilnika UN-a, o uređajima za svjetlosnu signalizaciju (LSD), uređajima za osvjetljavanje ceste (RID) i katadiopterima (RRD). Ti novi pravilnici UN-a zamijenit će, a da se pritom ne mijenja nijedan detaljni tehnički zahtjev koji je do predmetnog datuma već na snazi, 20 pravilnika UN-a (br. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 i 123), koji se više neće upotrebljavati za nove homologacije vozila. Vijeće je 6. studenoga 2018. već donijelo odluku o stajalištu koje je trebalo zauzeti u okviru relevantnih odbora UNECE-a u studenome 2018. (na 176. zasjedanju Svjetskog foruma) u pogledu svih tih 23 pravilnika UN-a. Međutim, relevantni odbori na tom zasjedanju nisu glasali o tim pravilnicima,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Upravnog odbora Revidiranog sporazuma iz 1958. i Izvršnog odbora Usporednog sporazuma na 177. zasjedanju Svjetskog foruma u razdoblju od 11. do 15. ožujka 2019. jest da se glasuje za prijedloge navedene u Prilogu ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

                     (2)

                        Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

                     (3)

                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

    ---documentbreak---

               EUROPSKA KOMISIJA
            Bruxelles, 11.2.2019.
            COM(2019) 80 final
            PRILOG
            EMPTY
            Prijedlogu odluke Vijeća
            o stajalištu koje treba zauzeti u ime Europske unije u okviru relevantnih odbora Gospodarske komisije Ujedinjenih naroda za Europu o prijedlozima izmjena pravilnika UN-a br. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 i 128, o prijedlozima izmjene Konsolidirane rezolucije R.E.5, o prijedlozima četiriju novih pravilnika UN-a i o prijedlozima izmjene Popisa 4. Sporazuma iz 1958.

               PRILOG

                        Pravilnik br.

                        Naslov točke dnevnog reda

                        Oznaka dokumenta
                           1

                        0

                        Prijedlog niza izmjena 01 Pravilnika UN-a br. 0 o jedinstvenim odredbama o međunarodnoj homologaciji tipa vozila kao cjeline

                        ECE/TRANS/WP.29/2018/82

                        3

                        Prijedlog niza izmjena 03 Pravilnika UN-a br. 3 (katadiopteri)

                        ECE/TRANS/WP.29/2018/91/Rev.1

                        4

                        Prijedlog niza izmjena 01 Pravilnika UN-a br. 4 (osvjetljenje stražnjih registarskih pločica)

                        ECE/TRANS/WP.29/2018/92/Rev.1

                        6

                        Prijedlog niza izmjena 02 Pravilnika UN-a br. 6 (pokazivači smjera)

                        ECE/TRANS/WP.29/2018/93/Rev.1

                        7

                        Prijedlog niza izmjena 03 Pravilnika UN-a br. 7 (pozicijska, kočna i gabaritna svjetla)

                        ECE/TRANS/WP.29/2018/94/Rev.1

                        9

                        Prijedlog niza izmjena 08 Pravilnika UN-a br. 9 (buka vozila na tri kotača)

                        ECE/TRANS/WP.29/2019/6

                        10

                        Prijedlog novog niza izmjena, 06, Pravilnika br. 10 (elektromagnetna kompatibilnost)

                        ECE/TRANS/WP.29/2019/20

                        19

                        Prijedlog niza izmjena 05 Pravilnika UN-a br. 19 (prednja svjetla za maglu)

                        ECE/TRANS/WP.29/2018/95/Rev.1

                        23

                        Prijedlog niza izmjena 01 Pravilnika UN-a br. 23 (svjetla za vožnju unatrag)

                        ECE/TRANS/WP.29/2018/96/Rev.1

                        27

                        Prijedlog niza izmjena 05 Pravilnika UN-a br. 27 (sigurnosni trokuti)

                        ECE/TRANS/WP.29/2018/97/Rev.1

                        38

                        Prijedlog niza izmjena 01 Pravilnika UN-a br. 38 (stražnja svjetla za maglu)

                        ECE/TRANS/WP.29/2018/98/Rev.1

                        41

                        Prijedlog dopune 7 nizu izmjena 04 Pravilnika UN-a br. 41
                        (emisija buke motocikala)

                        ECE/TRANS/WP.29/2019/3

                        48

                        Prijedlog dopune 12 nizu izmjena 06 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/99/Rev.2

                        48

                        Prijedlog dopune 13 nizu izmjena 05 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/100/Rev.1

                        48

                        Prijedlog dopune 18 nizu izmjena 04 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/101

                        48

                        Prijedlog dopune 6 nizu izmjena 03 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/102

                        50

                        Prijedlog niza izmjena 01 Pravilnika UN-a br. 50 (pozicijska i kočna svjetla i pokazivači smjera za mopede i motocikle)

                        ECE/TRANS/WP.29/2018/103/Rev.1

                        51

                        Prijedlog dopune 5 nizu izmjena 03 Pravilnika UN-a br. 51
                        (buka vozila kategorija M i N)

                        ECE/TRANS/WP.29/2019/4/Rev.1

                        53

                        Prijedlog dopune 2 nizu izmjena 02 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/86/Rev.1

                        53

                        Prijedlog dopune 20 nizu izmjena 01 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/87/Rev.2

                        53

                        Prijedlog dopune 2 nizu izmjena 02 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/104/Rev.1

                        53

                        Prijedlog dopune 20 nizu izmjena 01 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/105

                        53

                        Prijedlog dopune 3 nizu izmjena 02 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2019/17

                        53

                        Prijedlog dopune 21 nizu izmjena 01 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2019/18

                        55

                        Prijedlog ispravka 1. revizije 2. Pravilnika UN-a br. 55 (mehaničke spojnice)

                        ECE/TRANS/WP.29/2019/21

                        58

                        Prijedlog ispravka 1. revizije 3. Pravilnika UN-a br. 58 (zaštita od stražnjeg podlijetanja)

                        ECE/TRANS/WP.29/2019/22

                        62

                        Prijedlog dopune 3 Pravilnika UN-a br. 62 (zaštita od krađe za mopede/motocikle)

                        ECE/TRANS/WP.29/2019/8

                        67

                        Prijedlog dopune 16 nizu izmjena 01 Pravilnika UN-a br. 67 (vozila s pogonom na ukapljeni naftni plin)

                        ECE/TRANS/WP.29/2019/9

                        67

                        Prijedlog dopune 1 nizu izmjena 02 Pravilnika UN-a br. 67 (vozila s pogonom na ukapljeni naftni plin)

                        ECE/TRANS/WP.29/2019/10

                        69

                        Prijedlog niza izmjena 02 Pravilnika UN-a br. 69 (stražnje pločice za označivanje za vozila koja se sporo kreću)

                        ECE/TRANS/WP.29/2018/106/Rev.1

                        70

                        Prijedlog niza izmjena 02 Pravilnika UN-a br. 70 (stražnje pločice za označivanje za teška i duga vozila)

                        ECE/TRANS/WP.29/2018/107/Rev.1

                        73

                        Prijedlog dopune 2 nizu izmjena 01 Pravilnika UN-a br. 73
                        (bočni zaštitni uređaji)

                        ECE/TRANS/WP.29/2019/11

                        74

                        Prijedlog dopune 11 nizu izmjena 01 Pravilnika UN-a br. 74 (ugradnja uređaja za osvjetljenje i svjetlosnu signalizaciju za mopede)

                        ECE/TRANS/WP.29/2018/108/Rev.2

                        77

                        Prijedlog niza izmjena 01 Pravilnika UN-a br. 77 (parkirna svjetla)

                        ECE/TRANS/WP.29/2018/109/Rev.1

                        86

                        Prijedlog dopune 1 nizu izmjena 01 Pravilnika UN-a br. 86 (ugradnja uređaja za osvjetljenje i svjetlosnu signalizaciju za poljoprivredna vozila)

                        ECE/TRANS/WP.29/2018/110/Rev.1

                        86

                        Prijedlog dopune 7 izvornoj verziji Pravilnika UN-a br. 86 (ugradnja uređaja za osvjetljenje i svjetlosnu signalizaciju za poljoprivredna vozila)

                        ECE/TRANS/WP.29/2018/111

                        87

                        Prijedlog niza izmjena 01 Pravilnika UN-a br. 87 (svjetla za vožnju po danu)

                        ECE/TRANS/WP.29/2018/112/Rev.1

                        91

                        Prijedlog niza izmjena 01 Pravilnika UN-a br. 91 (bočna svjetla)

                        ECE/TRANS/WP.29/2018/113/Rev.1

                        92

                        Prijedlog niza izmjena 02 Pravilnika UN-a br. 92 (zamjenski sustavi za prigušivanje ispuha za motocikle)

                        ECE/TRANS/WP.29/2019/7

                        98

                        Prijedlog niza izmjena 02 Pravilnika UN-a br. 98 (glavna svjetla sa svjetlosnim izvorima s izbojem u plinu)

                        ECE/TRANS/WP.29/2018/114/Rev.1

                        104

                        Prijedlog niza izmjena 01 Pravilnika UN-a br. 104 (retroreflektirajuće oznake)

                        ECE/TRANS/WP.29/2018/115/Rev.1

                        106

                        Prijedlog dopune 17 izvornom nizu izmjena Pravilnika UN-a br. 106
                        (gume za poljoprivredna vozila i njihove prikolice)

                        ECE/TRANS/WP.29/2019/5

                        107

                        Prijedlog dopune 1 nizu izmjena 08 Pravilnika UN-a br. 107
                        (vozila kategorija M2 i M3)

                        ECE/TRANS/WP.29/2019/12

                        107

                        Prijedlog ispravka 2. revizije 4. Pravilnika UN-a br. 107 (vozila kategorija M2 i M3)

                        ECE/TRANS/WP.29/2019/23

                        107

                        Prijedlog ispravka 2. revizije 5. Pravilnika UN-a br. 107 (vozila kategorija M2 i M3)

                        ECE/TRANS/WP.29/2019/24

                        107

                        Prijedlog ispravka 3. revizije 6. Pravilnika UN-a br. 107 (vozila kategorija M2 i M3)

                        ECE/TRANS/WP.29/2019/25

                        107

                        Prijedlog ispravka 2. revizije 7. Pravilnika UN-a br. 107 (vozila kategorija M2 i M3)

                        ECE/TRANS/WP.29/2019/26

                        107

                        Prijedlog ispravka 1. revizije 8. Pravilnika UN-a br. 107 (vozila kategorija M2 i M3)

                        ECE/TRANS/WP.29/2019/27

                        110

                        Prijedlog dopune 2 nizu izmjena 03 Pravilnika UN-a br. 110 (vozila s pogonom na stlačeni prirodni plin/ukapljeni prirodni plin)

                        ECE/TRANS/WP.29/2019/13

                        110

                        Prijedlog niza izmjena 04 Pravilnika br. 110 (vozila s pogonom na stlačeni prirodni plin/ukapljeni prirodni plin)

                        ECE/TRANS/WP.29/2019/16

                        112

                        Prijedlog niza izmjena 02 Pravilnika UN-a br. 112 (glavna svjetla koja emitiraju asimetrični kratki snop)

                        ECE/TRANS/WP.29/2018/116/Rev.1

                        113

                        Prijedlog niza izmjena 03 Pravilnika UN-a br. 113 (glavna svjetla koja emitiraju asimetrični kratki snop)

                        ECE/TRANS/WP.29/2018/117/Rev.1

                        116

                        Prijedlog dopune 6 Pravilniku UN-a
                        br. 116 (zaštita od krađe i alarmni sustavi)

                        ECE/TRANS/WP.29/2019/14

                        119

                        Prijedlog niza izmjena 02 Pravilnika UN-a br. 119 (svjetla za skretanje)

                        ECE/TRANS/WP.29/2018/118/Rev.1

                        122

                        Prijedlog dopune 5 Pravilniku UN-a br. 122 (sustavi grijanja)

                        ECE/TRANS/WP.29/2019/15

                        123

                        Prijedlog niza izmjena 02 Pravilnika UN-a br. 123 (sustavi prilagodljivog prednjeg osvjetljenja – AFS)

                        ECE/TRANS/WP.29/2018/119/Rev.1

                        128

                        Prijedlog dopune 9 izvornoj verziji Pravilnika UN-a br. 128 (izvori svjetlosti s LED-om)

                        ECE/TRANS/WP.29/2019/19

                        Novi pravilnik UN-a

                        Prijedlog novog pravilnika UN-a o jedinstvenim odredbama o homologaciji motornih vozila s obzirom na sustav za obavješćivanje vozača o mrtvom kutu za primjećivanje biciklista

                        ECE/TRANS/WP.29/2019/28

                        Novi pravilnik UN-a

                        Prijedlog novog Pravilnika UN-a o uređajima za svjetlosnu signalizaciju (LSD)

                        ECE/TRANS/WP.29/2018/157

                        Novi pravilnik UN-a

                        Prijedlog novog Pravilnika UN-a o uređajima za osvjetljavanje ceste (RID)

                        ECE/TRANS/WP.29/2018/158/Rev.1

                        Novi pravilnik UN-a

                        Prijedlog novog Pravilnika UN-a o katadiopterima (RID)

                        ECE/TRANS/WP.29/2018/159/Rev.1

                        Konsolidirana rezolucija br.

                        Naslov točke dnevnog reda

                        Oznaka dokumenta

                        R.E.5

                        Prijedlog izmjene 3. Konsolidirane rezolucije o zajedničkim specifikacijama kategorija izvora svjetlosti (R.E.5)

                        ECE/TRANS/WP.29/2019/29

                        Revidirani Sporazum iz 1958.

                        Naslov točke dnevnog reda

                        Oznaka dokumenta

                        Popis 4.

                        Prijedlog izmjene Popisa 4. Sporazuma iz 1958.

                        ECE/TRANS/WP.29/2018/165

                     (1)

                        Svi dokumenti na koje se upućuje u tablici dostupni su na:
                  http://www.unece.org/trans/main/wp29/wp29wgs/wp29gen/gen2018.html


               EUROPSKA KOMISIJA
            Bruxelles, 28.2.2019.
            COM(2019) 107 final
            2019/0057(NLE)
            Prijedlog
            ODLUKE VIJEĆA
            o potpisivanju, u ime Unije, Sporazuma između Europske unije i Bosne i Hercegovine o djelovanjima koja provodi Agencija za europsku graničnu i obalnu stražu u Bosni i Hercegovini

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Člankom 54. stavkom 3. Uredbe (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži
                  1
                predviđeno je da Agencija za europsku graničnu i obalnu stražu može koordinirati operativnu suradnju država članica i trećih zemalja s obzirom na upravljanje vanjskim granicama. U tom pogledu Agencija može na vanjskim granicama provoditi djelovanja u koja su uključene jedna država članica ili više njih i treća zemlja koja graniči s barem jednom od tih država članica, uz suglasnost te susjedne zemlje, a ta djelovanja može provoditi i na državnom području te treće zemlje.

               U skladu s člankom 54. stavkom 4. Uredbe (EU) 2016/1624 u slučajevima kada je predviđeno raspoređivanje timova europske granične i obalne straže u trećoj zemlji u djelovanjima u kojima će članovi tima imati izvršne ovlasti ili kada se to zahtijeva za druga djelovanja u trećim zemljama, Unija sklapa sporazum o statusu s dotičnom trećom zemljom. Sporazum o statusu obuhvaća sve aspekte potrebne za provedbu tih djelovanja. Posebno se određuju opseg operacije, građanska i kaznena odgovornost te zadaće i ovlasti članova timova. Sporazumom o statusu osigurava se puno poštovanje temeljnih prava tijekom tih operacija.

               Na temelju pregovaračkih smjernica koje je donijelo Vijeće Europska komisija vodila je pregovore o sporazumu s Bosnom i Hercegovinom za djelovanja koja Agencija za europsku graničnu i obalnu stražu provodi u Bosni i Hercegovini („sporazum o statusu”) radi uspostave pravnog okvira kojim će se u slučaju potrebe za brzom reakcijom omogućiti neposredno djelovanje izradom operativnih planova. Iako su migracijski tokovi u regiji puno manjeg opsega nego 2015. i 2016., mreže organiziranog kriminala brzo prilagođavaju svoje rute i metode trgovine nezakonitim migrantima svakoj novoj situaciji. Od početka 2018. došlo je do povećanog priljeva migranata u Bosnu i Hercegovinu. Nakon sklapanja sporazuma o statusu nadležna tijela Bosne i Hercegovine i država članica EU-a, uz koordinaciju Agencije za europsku graničnu i obalnu stražu, bit će u mnogo boljem položaju da brzo odgovore na te promjene.

               Priloženi Prijedlog odluke Vijeća pravni je instrument za potpisivanje sporazuma o statusu između Europske unije i Bosne i Hercegovine.

               Komisija je 16. listopada 2017. dobila odobrenje Vijeća za otvaranje pregovora s Bosnom i Hercegovinom o sporazumu o statusu za djelovanja koja Agencija za europsku graničnu i obalnu stražu provodi u Bosni i Hercegovini.

               Pregovori o sporazumu o statusu otvoreni su 9. srpnja 2018., a drugi je krug održan 10. listopada 2018. Sporazum o statusu parafirali su voditelji pregovaračkih timova.

               Komisija smatra da su ciljevi koje je Vijeće odredilo u pregovaračkim smjernicama postignuti i da je sporazum o statusu prihvatljiv za Uniju.

               Države članice izvješćivane su te je s njima provedeno savjetovanje u okviru relevantne radne skupine Vijeća.

               •Dosljednost s postojećim odredbama politike u određenom području

               Trenutačno četrnaest država članica ima važeće bilateralne sporazume s Bosnom i Hercegovinom koji uključuju niz zajedničkih mjera kao što su granične kontrole, zaštita državne granice, ophodnje, vraćanje itd. Na snazi je i radni dogovor između Ministarstva sigurnosti Bosne i Hercegovine i Agencije za europsku graničnu i obalnu stražu koji uključuje redovito sudjelovanje predstavnika Granične policije Ministarstva sigurnosti u zajedničkim operacijama koje koordinira Agencija za europsku graničnu i obalnu stražu, kao promatrača na državnom području država članica, uz suglasnost države članice domaćina.

               •Dosljednost u odnosu na druge politike Unije

               Europski migracijski program
                  2
                temelji se na četiri stupa. Jedan je od tih stupova upravljanje granicama: to uključuje bolje upravljanje vanjskom granicom EU-a, osobito putem solidarnosti s onim državama članicama koje se nalaze na vanjskim granicama, kao i poboljšanje učinkovitosti graničnih prijelaza. Pojačanim nadzorom granica Bosne i Hercegovine također će se pozitivno utjecati na vanjske granice EU-a, osobito na vanjske granice Hrvatske, kao i na granice Bosne i Hercegovine. Daljnje jačanje sigurnosti na vanjskim granicama u skladu je i s Europskim programom sigurnosti
                  3
               .

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna su osnova ovog Prijedloga odluke Vijeća članak 77. stavak 2. točke (b) i (d) te članak 79. stavak 2. točka (c) UFEU-a u vezi s člankom 218. stavkom 5. UFEU-a.

               Člankom 54. stavkom 4. Uredbe (EU) 2016/1624 izričito je predviđeno da EU sklapa sporazume o statusu jer se u njemu navodi da u slučajevima kada je predviđeno raspoređivanje timova europske granične i obalne straže u trećoj zemlji u djelovanjima u kojima će članovi tima imati izvršne ovlasti, ili kada je to potrebno za druga djelovanja u trećim zemljama, Unija sklapa sporazum o statusu s dotičnom trećom zemljom.

               U skladu s člankom 3. stavkom 2. UFEU-a Unija, među ostalim, ima isključivu nadležnost za sklapanje međunarodnog sporazuma kada je njegovo sklapanje predviđeno zakonodavnim aktom Unije. Člankom 54. stavkom 4. Uredbe (EU) 2016/1624 predviđa se sklapanje sporazuma o statusu između Europske unije i dotične treće zemlje. Slijedom toga priloženi sporazum s Bosnom i Hercegovinom u isključivoj je nadležnosti Europske unije.

               •Supsidijarnost (za neisključivu nadležnost)

                  Nije primjenjivo.

               •Proporcionalnost

               S obzirom na mreže organiziranog kriminala koje brzo prilagođavaju rute i načine trgovine nezakonitim migrantima, potrebno je da EU sudjeluje u poboljšanju kontrola na granicama Bosne i Hercegovine. Sporazum o statusu nužan je kako bi se nadležnim tijelima Bosne i Hercegovine i država članica EU-a omogućilo da uz koordinaciju Agencije za europsku graničnu i obalnu stražu brzo odgovore na takve moguće promjene. Sporazum o statusu omogućit će Agenciji za europsku graničnu i obalnu stražu da u slučaju iznenadnog priljeva migranata rasporedi timove europske granične i obalne straže u Bosni i Hercegovini.

               •Odabir instrumenta

                  Ovaj je Prijedlog u skladu s člankom 218. stavkom 5. UFEU-a, kojim se predviđa da Vijeće donosi odluke o međunarodnim sporazumima. Ne postoji drugi pravni instrument kojim bi se mogao postići cilj naveden u prijedlogu.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnih znanja

                  Nije primjenjivo.

               •Procjena učinka

                  Procjena učinka nije potrebna za pregovore o sporazumu o statusu.

               •Primjerenost propisa i pojednostavljivanje

               Budući da je riječ o novom sporazumu, nije se mogla provesti evaluacija ili provjera primjerenosti postojećih instrumenata.

               •Temeljna prava

                  Sporazum o statusu sadržava odredbe kojima se osigurava zaštita temeljnih prava osoba na koje utječu postupci članova tima uključenih u djelovanje koje koordinira Agencija za europsku graničnu i obalnu stražu.

                  Odredbe o temeljnim pravima dodatno su objašnjene u točki 5. „Ostali dijelovi”.

               4.UTJECAJ NA PRORAČUN

               Sporazum o statusu nema financijske implikacije. Naime, troškovi koji će se namirivati iz proračuna Agencije za europsku graničnu i obalnu stražu bit će troškovi stvarnog raspoređivanja timova europske granične i obalne straže na temelju operativnog plana i relevantnog sporazuma o dodjeli bespovratnih sredstava.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Komisija će osigurati odgovarajuće praćenje provedbe sporazuma o statusu.

               Bosna i Hercegovina i Agencija za europsku graničnu i obalnu stražu zajedno evaluiraju svaku zajedničku operaciju ili brzu intervenciju na granicama.

               Konkretno, Agencija za europsku graničnu i obalnu stražu, Bosna i Hercegovina i države članice koje sudjeluju u određenom djelovanju na kraju svakog djelovanja sastavljaju izvješće o primjeni odredbi Sporazuma, uključujući i o obradi osobnih podataka.

               •Dokumenti s obrazloženjima (za direktive)

                  Nije primjenjivo.

               •Detaljno obrazloženje posebnih odredbi prijedloga

               Područje primjene sporazuma

               Na temelju ovog Sporazuma Agencija za europsku graničnu i obalnu stražu može raspoređivati timove europske granične i obalne straže s izvršnim ovlastima u Bosni i Hercegovini kako bi provodili zajedničke operacije i brze intervencije na granicama. Iako se ovim Sporazumom ne proširuje područje primjene Sporazuma između Europske zajednice i Bosne i Hercegovine o ponovnom prihvatu osoba bez boravišne dozvole („Sporazum između EZ-a i Bosne i Hercegovine o ponovnom prihvatu”)
                  4
               , timovima Agencije za europsku graničnu i obalnu stražu u okviru konkretne operacije vraćanja dopušteno je da Bosni i Hercegovini pomažu u identifikaciji osoba koje treba ponovno prihvatiti u Bosnu i Hercegovinu u skladu sa Sporazumom između EZ-a i Bosne i Hercegovine o ponovnom prihvatu.

               Timovi europske granične i obalne straže mogu se raspoređivati na državnom području Bosne i Hercegovine samo u regijama koje graniče s vanjskim granicama EU-a, a članovi tima imaju izvršne ovlasti na tim područjima Bosne i Hercegovine kako je utvrđeno u operativnom planu.

               Operativni plan

               Prije svake zajedničke operacije ili brze intervencije na granicama Agencija i Bosna i Hercegovina moraju postići dogovor o operativnom planu. Država članica ili države članice koje graniče s operativnim područjem također moraju biti suglasne s tim operativnim planom.

               U planu se detaljno opisuju organizacijski i postupovni aspekti zajedničke operacije ili brze intervencije na granicama, uključujući opis i procjenu stanja, operativni cilj i druge ciljeve, vrstu tehničke opreme koja se raspoređuje, plan provedbe, suradnju s ostalim trećim zemljama, drugim agencijama i tijelima Unije ili međunarodnim organizacijama, odredbe u pogledu temeljnih prava, uključujući zaštitu osobnih podataka, koordinacijsku, zapovjednu, kontrolnu i komunikacijsku strukturu te strukturu za izvješćivanje, organizacijske aranžmane i logistiku, evaluaciju te financijske aspekte zajedničke operacije ili brze intervencije na granicama.

               Zadaće i ovlasti članova tima

               Općenito, timovi su ovlašteni za obavljanje zadaća i izvršavanje izvršnih ovlasti potrebnih za nadzor državne granice i operacije vraćanja. Oni poštuju nacionalno zakonodavstvo Bosne i Hercegovine.

               Timovi djeluju na državnom području Bosne i Hercegovine samo na temelju uputa i u prisutnosti službenika graničnog nadzora ili drugih policijskih službenika Bosne i Hercegovine.

               Članovi tima prema potrebi nose svoju odoru, a na odori vidljivu oznaku za osobnu identifikaciju i plavu vrpcu na rukavu s oznakama Europske unije i Agencije. Nose i akreditacijsku ispravu kako bi ih nacionalna tijela Bosne i Hercegovine mogla jasno identificirati.

               Članovi tima smiju nositi službeno oružje, streljivo i opremu u skladu s ovlastima na temelju nacionalnog prava svoje države i prava Bosne i Hercegovine. Granična policija Bosne i Hercegovine unaprijed obavješćuje Agenciju o dopuštenom službenom oružju, streljivu i opremi te o uvjetima njihove upotrebe. Agencija Graničnoj policiji Bosne i Hercegovine unaprijed dostavlja popis službenog oružja članova tima (vrsta i serijski broj oružja; vrsta i količina streljiva).

               Članovi tima ovlašteni su primijeniti silu, uključujući upotrebu službenog oružja, streljiva i opreme, uz suglasnost svoje države i Granične policije Bosne i Hercegovine, u prisutnosti službenika graničnog nadzora ili drugih policijskih službenika Bosne i Hercegovine te u skladu s nacionalnim pravom Bosne i Hercegovine. Granična policija Bosne i Hercegovine može ovlastiti članove tima za primjenu sile i u njihovoj odsutnosti.

               Bosna i Hercegovina može, na zahtjev, članovima tima dostaviti relevantne informacije iz nacionalnih baza podataka ako je to potrebno za ispunjenje operativnih ciljeva.

               Povlastice i imuniteti članova tima

               Članovi tima uživaju imunitet od kaznene nadležnosti Bosne i Hercegovine u odnosu na sva djela počinjena u okviru obavljanja službenih dužnosti („na dužnosti”), ali takav imunitet neće uživati za djela počinjena kada nisu na dužnosti.

               Operativnim planom precizno se utvrđuju djelovanja za koja se uživa imunitet od kaznene nadležnosti Bosne i Hercegovine.

               U slučaju da je član tima optužen da je počinio kazneno djelo, izvršni direktor Agencije, prije pokretanja postupka pred sudom, djeluje brzo i potvrđuje je li dotično djelo počinjeno pri obavljanju službenih dužnosti ili ne. Izvršni direktor Agencije donosi odluku nakon pomnog razmatranja svih izlaganja nadležnog tijela države članice koja je rasporedila tog službenika graničnog nadzora ili drugog člana relevantnog osoblja te izlaganja nadležnih tijela Bosne i Hercegovine.

               Na temelju dodijeljenih privilegija i uživanja imuniteta od kaznene nadležnosti Bosne i Hercegovine članovi tima nisu izuzeti od nadležnosti matične države članice.

               Sličan se režim primjenjuje za građansku i upravnu odgovornost članova tima.

               Država članica koja je rasporedila dotičnog službenika graničnog nadzora ili drugog člana relevantnog osoblja može članovima timova ukinuti imunitet od nadležnosti Bosne i Hercegovine. Takvo ukidanje uvijek mora biti izričito.

               U Sporazumu je predviđen mehanizam za naknadu štete. Taj se mehanizam temelji na članku 42. Uredbe (EU) 2016/1624 o europskoj graničnoj i obalnoj straži. Ako je štetu prouzročio član tima „na dužnosti”, odgovornost snosi Bosna i Hercegovina. Ako je štetu zbog krajnje nepažnje ili namjernog protupravnog postupanja prouzročio član tima iz države članice sudionice koji je „na dužnosti” ili ako je djelo počinjeno kad osoba nije bila na dužnosti, Bosna i Hercegovina može preko izvršnog direktora Agencije zatražiti da dotična država članica sudionica plati naknadu štete. Ako je štetu prouzročio član osoblja Agencije, Bosna i Hercegovina može zatražiti da naknadu štete plati Agencija.

               Prema članovima tima ne smiju se poduzimati nikakve mjere izvršenja, osim ako je protiv njih pokrenut kazneni ili parnični postupak koji nije povezan s njihovim službenim dužnostima.

               Imovina članova tima potrebna za obavljanje službenih dužnosti ne smije se zaplijeniti. U parničnim postupcima članovi tima ne podliježu nikakvim ograničenjima u pogledu osobne slobode ni bilo kakvim drugim mjerama prisile.

               Članovi tima izuzeti su od odredbi o socijalnoj sigurnosti koje mogu biti na snazi u Bosni i Hercegovini u pogledu usluga pruženih Agenciji. Izuzeti su i od svih oblika oporezivanja plaća i primanja u Bosni i Hercegovini koje im isplaćuju Agencija ili matične države članice, kao i od oporezivanja dohotka koji primaju izvan Bosne i Hercegovine.

               Tijela Bosne i Hercegovine dopuštaju unošenje i iznošenje predmeta namijenjenih osobnoj upotrebi članova tima te odobravaju izuzeće od svih carina, poreza i drugih naknada (uz iznimku naknada za skladištenje, prijevoz i slične usluge) povezanih s takvim predmetima.

               Osobna prtljaga članova tima može se podvrgnuti inspekcijskom pregledu samo u slučajevima opravdane sumnje da sadržava predmete koji nisu namijenjeni osobnoj upotrebi ili predmete čiji je uvoz ili izvoz zabranjen zakonom, ili podliježe propisima Bosne i Hercegovine o karanteni. Pregled takve osobne prtljage obavlja se isključivo u prisutnosti dotičnog člana (dotičnih članova) tima ili ovlaštenog predstavnika Agencije.

               Dokumenti, prepiska i imovina članova tima nepovredivi su, osim u slučaju mjera izvršenja.

               Nadležna tijela Bosne i Hercegovine mogu zahtijevati od članova tima koji su svjedoci da dostave dokaze, uz potpuno poštovanje odredbi o imunitetu od kaznene, građanske i upravne nadležnosti.

               Akreditacijska isprava

               Agencija u suradnji s Bosnom i Hercegovinom izdaje akreditacijsku ispravu članovima tima za potrebe identifikacije pred tijelima Bosne i Hercegovine, kojom se dokazuje pravo nositelja da obavlja zadaće i izvršava ovlasti dodijeljene na temelju ovog Sporazuma i operativnog plana. Akreditacijskom se ispravom, zajedno s valjanom putnom ispravom, članu tima omogućava ulazak u Bosnu i Hercegovinu bez potrebe za vizom ili prethodnim odobrenjem. Po završetku djelovanja ona se vraća Agenciji.

               Temeljna prava

               Članovi tima pri obavljanju svojih zadaća i izvršavanju svojih ovlasti moraju u potpunosti poštovati temeljna prava i slobode, uključujući ona koja se odnose na pristup postupcima azila, ljudsko dostojanstvo i zabranu mučenja, nečovječnog ili ponižavajućeg postupanja, pravo na slobodu, načelo zabrane prisilnog udaljenja ili vraćanja i zabranu kolektivnog protjerivanja, prava djeteta te pravo na poštovanje privatnog i obiteljskog života. Oni ne smiju samovoljno diskriminirati osobe ni na kojoj osnovi, uključujući na temelju spola, rasnog ili etničkog podrijetla, vjere ili uvjerenja, invaliditeta, dobi ili spolne orijentacije. Sve mjere kojima se zadire u ta temeljna prava i slobode razmjerne su ciljevima koji se tim mjerama nastoje ostvariti te se njima poštuje bit tih temeljnih prava i sloboda.

               Svaka stranka mora imati uspostavljen mehanizam za podnošenje pritužbi radi postupanja s navodima o kršenju temeljnih prava koje je počinilo njezino osoblje. Agencija je uspostavila mehanizam za podnošenje pritužbi iz članka 72. Uredbe (EU) 2016/1624 o europskoj graničnoj i obalnoj straži te stoga ispunjuje tu obvezu. Ombudsmani Bosne i Hercegovine („Institucija ombudsmana za ljudska prava Bosne i Hercegovine”) mogli bi rješavati to pitanje, osim ako Bosna i Hercegovina odluči uspostaviti poseban mehanizam za obradu pritužbi podnesenih na temelju ovog Sporazuma.

               Obrada osobnih podataka

               Članovi tima obrađuju osobne podatke prema potrebi i u skladu s pravilima koja se primjenjuju na Agenciju i države članice EU-a. Tijela Bosne i Hercegovine obrađuju osobne podatke u skladu sa svojim nacionalnim zakonodavstvom.

               Po završetku svakog djelovanja Agencija, države članice sudionice i tijela Bosne i Hercegovine sastavljaju zajedničko izvješće o obradi osobnih podataka koju su proveli članovi tima. Izvješće se šalje službeniku Agencije za temeljna prava i službeniku za zaštitu podataka te nadležnim tijelima Bosne i Hercegovine. Službenik za temeljna prava i službenik za zaštitu podataka Agencije podnose izvješće izvršnom direktoru Agencije.

               Suspenzija i prekid djelovanja

               Agencija i Granična policija Bosne i Hercegovine mogu suspendirati ili prekinuti djelovanje ako smatraju da druga stranka ne poštuje odredbe Sporazuma ili operativnog plana.

               Sporovi i tumačenje

               Sva pitanja koja se pojave u vezi s primjenom ovog Sporazuma zajedno razmatraju predstavnici Granične policije Bosne i Hercegovine i predstavnici Agencije, koji se savjetuju s državama članicama koje graniče s Bosnom i Hercegovinom.

               Ako se prethodno ne postigne dogovor, sporovi koji se odnose na tumačenje ili primjenu ovog Sporazuma rješavaju se isključivo pregovorima između Bosne i Hercegovine i Europske komisije, koja se savjetuje sa svim državama članicama koje graniče s Bosnom i Hercegovinom.

               Zajedničke izjave

               Obje stranke primaju na znanje da će Agencija za europsku graničnu i obalnu stražu podupirati Bosnu i Hercegovinu u učinkovitom nadzoru njezine granice sa svakom zemljom koja nije članica Europske unije drugim sredstvima osim raspoređivanjem timova europske granične i obalne straže s izvršnim ovlastima.

               Bliska veza Norveške, Islanda, Švicarske i Lihtenštajna s provedbom, primjenom i razvojem schengenske pravne stečevine odražava se u zajedničkoj izjavi uz Sporazum.

               2019/0057 (NLE)

               Prijedlog

               ODLUKE VIJEĆA

               o potpisivanju, u ime Unije, Sporazuma između Europske unije i Bosne i Hercegovine o djelovanjima koja provodi Agencija za europsku graničnu i obalnu stražu u Bosni i Hercegovini

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (d) te članak 79. stavak 2. točku (c), u vezi s njegovim člankom 218. stavkom 5.,

               uzimajući u obzir prijedlog Europske komisije,

               budući da:

               (1)U skladu s člankom 54. stavkom 4. Uredbe (EU) 2016/1624 Europskog parlamenta i Vijeća
                  5
               , u slučajevima kada je predviđeno raspoređivanje timova europske granične i obalne straže u trećoj zemlji radi provođenja djelovanja u kojima će članovi tima imati izvršne ovlasti ili kada se to zahtijeva za druga djelovanja u trećim zemljama, Unija treba sklopiti sporazum o statusu s dotičnom trećom zemljom. Tim bi se sporazumom trebali obuhvatiti svi aspekti koji su potrebni za provedbu djelovanja.

               (2)Vijeće je 16. listopada 2017. ovlastilo Komisiju za otvaranje pregovora s Bosnom i Hercegovinom o sporazumu o djelovanjima koja Agencija za europsku graničnu i obalnu stražu provodi u Bosni i Hercegovini („Sporazum”).

               (3)Pregovori su uspješno završeni parafiranjem Sporazuma.

               (4)Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ
                  6
               ; Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ
                  7
               ; Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)Stoga bi Sporazum trebalo potpisati u ime Unije, podložno njegovu kasnijem sklapanju, a priložene izjave odobriti,

               DONIJELO JE OVU ODLUKU:

               Članak 1.

               Odobrava se potpisivanje, u ime Unije, Sporazuma između Europske unije i Bosne i Hercegovine o djelovanjima koja provodi Agencija za europsku graničnu i obalnu stražu u Bosni i Hercegovini („Sporazum”), podložno sklapanju navedenog Sporazuma.

               Članak 2.

               Izjave priložene ovoj Odluci odobravaju se u ime Unije.

               Članak 3.

               Glavno tajništvo Vijeća izdaje za osobu ili osobe koje odredi pregovarač Sporazuma ispravu sa svim ovlastima potrebnima za potpisivanje Sporazuma, podložno njegovu sklapanju.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 251, 16.9.2016., str. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        SL L 334, 19.12.2007., str. 66.

                     (5)

                        Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).

                     (6)

                        Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

                     (7)

                        Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

    ---documentbreak---

               EUROPSKA KOMISIJA
            Bruxelles, 28.2.2019.
            COM(2019) 107 final
            PRILOG

            Prijedlogu odluke Vijeća
            o potpisivanju, u ime Unije, sporazuma o statusu između Europske unije i Bosne i Hercegovine o djelovanjima koja provodi Agencija za europsku graničnu i obalnu stražu u Bosni i Hercegovini

               PRILOG

               SPORAZUM

               između Europske unije i Bosne i Hercegovine o djelovanjima koja provodi Agencija za europsku graničnu i obalnu stražu u Bosni i Hercegovini

               EUROPSKA UNIJA

               i BOSNA I HERCEGOVINA,

               dalje u tekstu „stranke”,

               BUDUĆI DA može doći do slučajeva u kojima Agencija za europsku graničnu i obalnu stražu (dalje u tekstu „Agencija”) koordinira operativnu suradnju država članica Europske unije i Bosne i Hercegovine, uključujući na državnom području Bosne i Hercegovine,

               BUDUĆI DA je potrebno uspostaviti pravni okvir u obliku sporazuma o statusu za slučajeve kad članovi tima Agencije za europsku graničnu i obalnu stražu imaju izvršne ovlasti na državnom području Bosne i Hercegovine,

               UZIMAJUĆI U OBZIR da se svim djelovanjima Agencije za europsku graničnu i obalnu stražu na državnom području Bosne i Hercegovine trebaju u potpunosti poštovati temeljna prava,

               NAGLAŠAVAJUĆI da ovaj Sporazum ne utječe na prava, obveze i odgovornosti Europske unije i Bosne i Hercegovine koji proizlaze iz Sporazuma između Europske zajednice i Bosne i Hercegovine o ponovnom prihvatu osoba bez boravišne dozvole,

               ODLUČILE SU SKLOPITI SLJEDEĆI SPORAZUM:

               Članak 1.

               Područje primjene Sporazuma

               1.Ovim su Sporazumom obuhvaćeni aspekti potrebni kako bi Agencija za europsku graničnu i obalnu stražu mogla provoditi djelovanja na državnom području Bosne i Hercegovine, pri čemu članovi tima Agencije za europsku graničnu i obalnu stražu imaju izvršne ovlasti u skladu sa zakonima Bosne i Hercegovine.

               2.Sporazum se primjenjuje samo na državnom području Bosne i Hercegovine.

               3.Ni ovaj Sporazum ni bilo koja radnja koju stranke poduzmu u provedbi ovog Sporazuma ili koja se poduzme u njihovo ime, uključujući utvrđivanje operativnih planova ili sudjelovanje u prekograničnim operacijama, ni na koji način ne utječu na status i razgraničenje državnih područja država članica Europske unije i Bosne i Hercegovine u okviru međunarodnog prava.

               Članak 2.

               Definicije

               Za potrebe ovog Sporazuma primjenjuju se sljedeće definicije:

               (1)„djelovanje” znači zajednička operacija, brza intervencija na granicama ili operacija vraćanja;

               (2)„zajednička operacija” znači djelovanje namijenjeno suzbijanju nezakonitog useljavanja ili prekograničnog kriminala ili namijenjeno pružanju veće tehničke i operativne pomoći na granici Bosne i Hercegovine s nekom od država članica, a koje se provodi na državnom području Bosne i Hercegovine;

               (3)„brza intervencija na granicama” znači djelovanje s ciljem brzog reagiranja na posebne i nerazmjerne izazove na granicama Bosne i Hercegovine s nekom od država članica, a koje se tijekom ograničenog razdoblja provodi na državnom području Bosne i Hercegovine;

               (4)„operacija vraćanja” znači operacija koju koordinira Agencija i koja uključuje tehničko i operativno pojačanje koje pruža jedna država članica ili više njih te u okviru koje se vraćenici iz jedne države članice ili više njih u Bosnu i Hercegovinu vraćaju prisilno ili dobrovoljno u skladu sa Sporazumom između Europske zajednice i Bosne i Hercegovine o ponovnom prihvatu osoba bez boravišne dozvole;

               (5)„nadzor državne granice” znači kontrola osoba koja se provodi na granici isključivo kao odgovor na pokušaj ili na čin prelaska te granice, neovisno o svim drugim okolnostima, a sastoji se od granične kontrole na graničnim prijelazima i nadzora državne granice među graničnim prijelazima;

               (6)„član tima” znači član osoblja Agencije ili član tima granične straže iz država članica sudionica, uključujući službenike graničnog nadzora koje su države članice uputile Agenciji radi njihova raspoređivanja tijekom djelovanja; to može uključivati drugo relevantno osoblje čije će se funkcije definirati u operativnom planu; Lokalno osoblje ne smatra se članovima tima;

               (7)„država članica” znači država članica Europske unije;

               (8)„matična država članica” znači država članica čiji službenik graničnog nadzora ili član drugog relevantnog osoblja sudjeluje kao član tima;

               (9)„osobni podaci” znači svaka informacija koja se odnosi na identificiranu fizičku osobu ili fizičku osobu čiji se identitet može utvrditi. Osoba čiji se identitet može utvrditi jest osoba koja se može identificirati izravno ili neizravno, posebno s pomoću identifikatora kao što su ime, identifikacijski broj, podaci o lokaciji ili mrežni identifikator, ili s pomoću jednog ili više čimbenika svojstvenih fizičkom, fiziološkom, genetskom, mentalnom, ekonomskom, kulturnom ili socijalnom identitetu te fizičke osobe;

               (10)„država članica sudionica” znači država članica koja sudjeluje u djelovanju u Bosni i Hercegovini osiguravanjem tehničke opreme, službenika graničnog nadzora ili drugog relevantnog osoblja koje je raspoređeno kao dio tima;

               (11)„Agencija” znači Agencija za europsku graničnu i obalnu stražu osnovana Uredbom (EU) 2016/1624 o europskoj graničnoj i obalnoj straži.

               Članak 3.

               Operativni plan

               Agencija sastavlja operativni plan uz savjetovanje s nadležnim tijelima Bosne i Hercegovine za svaku zajedničku operaciju ili brzu intervenciju na granicama. Taj se plan, s kojim su jedna ili više država članica koje graniče s operativnim područjem suglasne, dogovara između Agencije i Granične policije Bosne i Hercegovine. U planu se detaljno opisuju organizacijski i postupovni aspekti zajedničke operacije ili brze intervencije na granicama, uključujući opis i procjenu stanja, operativni cilj i druge ciljeve, operativni koncept, vrstu tehničke opreme koja se raspoređuje, plan provedbe, suradnju s ostalim trećim zemljama, drugim agencijama i tijelima Unije ili međunarodnim organizacijama, odredbe u pogledu temeljnih prava, uključujući zaštitu osobnih podataka, koordinacijsku, zapovjednu, kontrolnu i komunikacijsku strukturu te strukturu za izvješćivanje, organizacijske aranžmane i logistiku, evaluaciju te financijske aspekte zajedničke operacije ili brze intervencije na granicama. Evaluaciju zajedničke operacije ili brze intervencije na granicama zajednički provode Agencija i Granična policija Bosne i Hercegovine.

               Članak 4.

               Zadaće i ovlasti članova tima

               1.Članovi tima ovlašteni su obavljati zadaće i ostvarivati izvršne ovlasti potrebne za nadzor državne granice i operacije vraćanja.

               2.Članovi tima poštuju zakone i druge propise Bosne i Hercegovine.

               3.Članovi tima mogu na državnom području Bosne i Hercegovine obavljati zadaće i izvršavati ovlasti samo na temelju uputa i, u pravilu, u prisutnosti Granične policije ili drugog relevantnog osoblja Bosne i Hercegovine, osim u iznimnim okolnostima koje treba navesti u operativnom planu. Granična policija Bosne i Hercegovine prema potrebi izdaje upute timu u skladu s operativnim planom. Granična policija Bosne i Hercegovine može ovlastiti članove tima da djeluju u njezino ime, u skladu s iznimnim okolnostima predviđenima u operativnom planu.

               Preko svojeg koordinatora Agencija može Graničnoj policiji Bosne i Hercegovine prenijeti svoje stavove o uputama izdanima timu. U tom slučaju Granična policija Bosne i Hercegovine uzima te stavove u obzir i postupa u skladu s njima koliko je god to moguće.

               4.Članovi tima nose svoju odoru za vrijeme obavljanja svojih zadaća i izvršavanja svojih ovlasti. Isto tako, članovi tima na odorama nose vidljivu oznaku za osobnu identifikaciju i plavu vrpcu na rukavu s oznakama Europske unije i Agencije. Kako bi se mogli identificirati pred nacionalnim tijelima Bosne i Hercegovine, članovi tima uvijek nose akreditacijsku ispravu iz članka 6.

               5.Pri obavljanju svojih zadaća i izvršavanju svojih ovlasti članovi tima smiju nositi službeno oružje, streljivo i opremu u skladu s ovlastima koje imaju na temelju nacionalnog prava matične države članice i Bosne i Hercegovine. Granična policija Bosne i Hercegovine prije raspoređivanja članova tima obavješćuje Agenciju o dopuštenom službenom oružju, streljivu i opremi te o uvjetima njihove upotrebe. Agencija Graničnoj policiji Bosne i Hercegovine unaprijed dostavlja popis službenog oružja članova tima, a prije svega informacije o vrsti i serijskom broju oružja i vrsti i količini streljiva.

               6.Pri obavljanju svojih zadaća i izvršavanju svojih ovlasti članovi tima ovlašteni su primijeniti silu, uključujući upotrebu službenog oružja, streljiva i opreme, uz suglasnost matične države članice i Granične policije Bosne i Hercegovine, u prisutnosti službenika graničnog nadzora ili drugog relevantnog osoblja Granične policije Bosne i Hercegovine te u skladu s nacionalnim pravom Bosne i Hercegovine. Granična policija Bosne i Hercegovine može ovlastiti članove tima za primjenu sile u odsutnosti službenika graničnog nadzora ili drugog relevantnog osoblja Bosne i Hercegovine u skladu s odgovarajućim odredbama članka 4. stavka 3.

               7.Bosna i Hercegovina može na zahtjev članova tima dostaviti podatke iz svojih nacionalnih baza podataka ako je to potrebno za ispunjenje operativnih ciljeva navedenih u operativnom planu. Korištenje tih podataka u skladu je sa Zakonom o zaštiti osobnih podataka i Zakonom o zaštiti klasificiranih podataka.

               Članak 5.

               Povlastice i imuniteti članova tima

               1.    Dokumenti, prepiska i imovina članova tima nepovredivi su, osim u slučaju dopuštenih mjera izvršenja u skladu sa stavkom 7.

               2.    Članovi tima uživaju imunitet od kaznene nadležnosti Bosne i Hercegovine u vezi s aktivnostima u okviru obavljanja službenih dužnosti tijekom djelovanja provedenih u skladu s operativnim planom.

               U slučaju da je član tima optužen da je počinio kazneno djelo, o tome se bez odgode obavješćuju izvršni direktor Agencije i nadležno tijelo matične države članice. Prije pokretanja postupka pred sudom izvršni direktor Agencije, nakon pažljivog razmatranja svih izlaganja nadležnog tijela matične države članice i nadležnih tijela Bosne i Hercegovine, djeluje brzo i potvrđuje je li dotično djelo počinjeno pri obavljanju službenih dužnosti tijekom djelovanja provedenih u skladu s operativnim planom. Agencija i matična država članica suzdržavaju se od poduzimanja bilo kakvih mjera koje bi mogle ugroziti mogući naknadni kazneni progon člana tima od strane nadležnih tijela Bosne i Hercegovine sve dok ne dobiju potvrdu izvršnog direktora Agencije.

               Ako je djelo počinjeno pri obavljanju službenih dužnosti, član tima ima imunitet u odnosu na kaznenu nadležnost Bosne i Hercegovine za djela počinjena tijekom i za potrebe obavljanja službenih dužnosti tijekom djelovanja provedenih u skladu s operativnim planom.

               3.Članovi tima uživaju imunitet od građanske i upravne nadležnosti Bosne i Hercegovine u odnosu na sva djela koja počine pri obavljanju svojih službenih dužnosti tijekom djelovanja provedenih u skladu s operativnim planom. Ako se protiv članova tima pokrene bilo kakav parnični postupak pred bilo kojim sudom, o tome se bez odgode obavješćuju izvršni direktor Agencije i nadležno tijelo matične države članice. Prije pokretanja postupka pred sudom izvršni direktor Agencije, nakon pažljivog razmatranja svih izlaganja nadležnog tijela matične države članice i nadležnih tijela Bosne i Hercegovine, djeluje brzo i potvrđuje sudu jesu li dotično djelo članovi tima počinili pri obavljanju službenih dužnosti tijekom djelovanja provedenih u skladu s operativnim planom.

               Ako je djelo počinjeno pri obavljanju službenih dužnosti, član tima ima imunitet u odnosu na građansku i upravnu nadležnost Bosne i Hercegovine za djela počinjena tijekom i za potrebe obavljanja službenih dužnosti tijekom djelovanja provedenih u skladu s operativnim planom.

               4.Matična država članica može članovima tima prema potrebi ukinuti imunitet u odnosu na kaznenu, građansku i upravnu nadležnost Bosne i Hercegovine. Takvo ukidanje uvijek mora biti izričito.

               5.Uz potpuno poštovanje odredbi iz stavaka 2. i 3., nadležna tijela Bosne i Hercegovine mogu zahtijevati od članova tima koji su svjedoci da dostave dokaze u skladu s postupovnim odredbama Bosne i Hercegovine.

               6.Ako je član tima prouzročio štetu pri obavljanju službenih dužnosti tijekom djelovanja provedenih u skladu s operativnim planom, Bosna i Hercegovina odgovara za bilo kakvu štetu.

               Ako je šteta prouzročena zbog krajnje nepažnje ili zlonamjernog ponašanja ili ako djelo nije počinjeno pri obavljanju službenih dužnosti člana tima iz države članice sudionice, Bosna i Hercegovina može, preko izvršnog direktora, zatražiti da dotična država članica sudionica plati naknadu štete.

               Ako je šteta prouzročena zbog krajnje nepažnje ili zlonamjernog ponašanja ili ako djelo nije počinjeno pri obavljanju službenih dužnosti člana tima koji je dio osoblja Agencije, Bosna i Hercegovina može zatražiti da Agencija plati naknadu štete.

               Ako je šteta prouzročena u Bosni i Hercegovini zbog više sile, ni Bosna i Hercegovina ni država članica sudionica, ali ni Agencija ne snose nikakvu odgovornost.

               7.Prema članovima tima ne smiju se poduzimati nikakve mjere izvršenja, osim ako je protiv njih pokrenut kazneni ili parnični postupak koji nije povezan s njihovim službenim dužnostima.

               Imovina članova tima za koju izvršni direktor Agencije potvrdi da je potrebna za obavljanje njihovih službenih dužnosti ne može se zaplijeniti radi izvršenja presude, odluke ili naloga. U parničnim postupcima članovi tima ne podliježu nikakvim ograničenjima u pogledu osobne slobode ni bilo kakvim drugim mjerama prisile.

               8.Imunitet članova tima od nadležnosti Bosne i Hercegovine ne izuzima ih od nadležnosti odgovarajuće matične države članice.

               9.Kad je riječ o uslugama pruženima Agenciji, na članove tima ne primjenjuju se odredbe o socijalnoj sigurnosti koje mogu biti na snazi u Bosni i Hercegovini.

               10.Članovi tima izuzeti su od svih oblika oporezivanja plaća i primanja u Bosni i Hercegovini koje im isplaćuju Agencija ili matične države članice, kao i od oporezivanja dohotka koji primaju izvan Bosne i Hercegovine.

               11.Bosna i Hercegovina, u skladu sa zakonima i propisima koje može donijeti, dopušta unos predmeta za osobnu upotrebu članova tima i odobrava izuzeće od svih carina, poreza te drugih naknada koje se primjenjuju na uvoz robe, osim naknada za skladištenje, prijevoz i slične usluge u vezi s takvim predmetima. Bosna i Hercegovina dopušta i izvoz takvih predmeta.

               12.Osobna prtljaga članova tima može se podvrgnuti inspekcijskom pregledu samo u slučajevima opravdane sumnje da sadržava predmete koji nisu namijenjeni osobnoj upotrebi ili predmete čiji je uvoz ili izvoz zabranjen zakonom, ili podliježe propisima Bosne i Hercegovine o karanteni. Pregled takve osobne prtljage obavlja se isključivo u prisutnosti dotičnog člana (dotičnih članova) tima ili ovlaštenog predstavnika Agencije.

               Članak 6.

               Akreditacijska isprava

               1.Agencija u suradnji s Bosnom i Hercegovinom svakom članu tima izdaje ispravu na službenom jeziku (službenim jezicima) Bosne i Hercegovine i na jednom od službenih jezika institucija Europske unije radi njegove identifikacije pred nacionalnim tijelima Bosne i Hercegovine te kao dokaz da nositelj ima pravo obavljati zadaće i izvršavati ovlasti iz članka 4. ovog Sporazuma i operativnog plana. Isprava mora sadržavati sljedeće informacije o članu tima: ime i državljanstvo; čin ili naziv radnog mjesta; noviju digitalnu fotografiju i zadaće za čije je izvršavanje ovlašten tijekom raspoređivanja te datum izdavanja i datum isteka valjanosti isprave.

               2.Valjana akreditacijska isprava, zajedno s valjanom putnom ispravom, članu tima omogućuje ulazak i pravo boravka u Bosni i Hercegovini bez potrebe za vizom ili prethodnim odobrenjem.

               3.Akreditacijska isprava vraća se Agenciji po završetku djelovanja.

               Članak 7.

               Temeljna prava

               1.Pri obavljanju svojih zadaća i izvršavanju svojih ovlasti članovi tima moraju u potpunosti poštovati temeljna prava i slobode, između ostalog u pogledu pristupa postupcima azila, ljudsko dostojanstvo, zabranu mučenja, nečovječnog ili ponižavajućeg postupanja, pravo na slobodu, načelo zabrane prisilnog udaljenja ili vraćanja i zabrane kolektivnog protjerivanja, prava djeteta te pravo na poštovanje privatnog i obiteljskog života. Pri obavljanju svojih zadaća i izvršavanju svojih ovlasti ne smiju samovoljno diskriminirati osobe ni na kojoj osnovi, uključujući spol, rasno ili etničko podrijetlo, vjeru ili uvjerenja, invaliditet, dob, spolnu orijentaciju ili rodni identitet. Sve mjere kojima se zadire u temeljna prava i slobode, a koje članovi tima poduzmu pri obavljanju svojih zadaća i izvršavanju svojih ovlasti, moraju biti proporcionalne ciljevima koji se tim mjerama nastoje ostvariti te moraju poštovati bit tih temeljnih prava i sloboda.

               2.Svakoj je stranci na raspolaganju mehanizam za podnošenje pritužbi radi rješavanja navoda o kršenju temeljnih prava koje je tijekom zajedničke operacije, brze intervencije na granicama ili operacije vraćanja iz ovog Sporazuma počinilo njezino osoblje u obavljanju svojih službenih dužnosti.

               Članak 8.

               Obrada osobnih podataka

               1.Osobni se podaci obrađuju samo kad je to potrebno i proporcionalno kako bi Bosna i Hercegovina, Agencija ili države članice sudionice mogle provesti ovaj Sporazum.

               2.Bosna i Hercegovina obrađuje osobne podatke u skladu sa svojim nacionalnim zakonodavstvom.

               3.Agencija i jedna ili više država članica sudionica obrađuju osobne podatke u administrativne svrhe, uključujući prijenos osobnih podataka Bosni i Hercegovini, u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka, Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), Direktivom (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP te u skladu s mjerama koje je donijela Agencija radi primjene Uredbe (EZ) br. 45/2001, kako je navedeno u članku 45. stavku 2. Uredbe (EU) 2016/1624.

               4.Ako obrada uključuje prijenos osobnih podataka, države članice i Agencija u trenutku njihova prijenosa Bosni i Hercegovini ukazuju na sva ograničenja pristupa tim podacima ili upotrebe tih podataka, navodeći opće ili posebne uvjete, među ostalim u pogledu prijenosa, brisanja ili uništavanja. Ako se potreba za takvim ograničenjima pojavi nakon prijenosa osobnih podataka, one o tome na odgovarajući način obavješćuju Bosnu i Hercegovinu.

               5.Osobne podatke koji su tijekom djelovanja prikupljeni u administrativne svrhe mogu obrađivati Agencija, države članice sudionice i Bosna i Hercegovina u skladu s primjenjivim zakonodavstvom o zaštiti podataka.

               6.Po završetku svakog djelovanja Agencija, države članice sudionice i Bosna i Hercegovina sastavljaju zajedničko izvješće o primjeni stavaka od 1. do 5. ovog članka. To se izvješće dostavlja nadležnim tijelima Bosne i Hercegovine te službeniku Agencije za temeljna prava i službeniku za zaštitu podataka. Oni o tome izvješćuju izvršnog direktora Agencije.

               Članak 9.

               Suspenzija ili prekid djelovanja

               1.Ako Bosna i Hercegovina ne poštuje odredbe ovog Sporazuma ili operativnog plana, izvršni direktor Agencije može suspendirati ili prekinuti djelovanje nakon što u pisanom obliku o tome obavijesti Bosnu i Hercegovinu. To bi se moglo odnositi na slučajeve u kojima upute izdane timu nisu u skladu s operativnim planom.

               Izvršni direktor obavješćuje Graničnu policiju Bosne i Hercegovine o razlozima.

               2.Ako Agencija ili bilo koja država članica sudionica ne poštuje odredbe ovog Sporazuma ili operativnog plana, Granična policija Bosne i Hercegovine može suspendirati ili prekinuti djelovanje nakon što u pisanom obliku o tome obavijesti Agenciju. Granična policija Bosne i Hercegovine obavješćuje Agenciju o razlozima.

               3.Izvršni direktor Agencije ili Granična policija Bosne i Hercegovine mogu suspendirati ili prekinuti djelovanje u slučajevima kršenja temeljnih prava, načela zabrane prisilnog udaljenja ili vraćanja ili pravila o zaštiti podataka.

               4.Prekid djelovanja ne utječe na prava ili obveze koji su proizišli iz primjene ovog Sporazuma ili operativnog plana prije tog prekida.

               Članak 10.

               Sporovi i tumačenje

               1. Sva pitanja koja se pojave u vezi s primjenom ovog Sporazuma zajedno razmatraju predstavnici Granične policije Bosne i Hercegovine i predstavnici Agencije, koji se savjetuju sa svim državama članicama koje graniče s Bosnom i Hercegovinom.

               2. Ako se prethodno ne postigne nagodba u skladu sa stavkom 1., sporovi koji se odnose na primjenu ovog Sporazuma ili njegovo tumačenje rješavaju se isključivo pregovorima između Bosne i Hercegovine i Europske komisije, koja se savjetuje sa svim državama članicama koje graniče s Bosnom i Hercegovinom.

               Članak 11.

               Stupanje na snagu, trajanje, suspenzija i otkaz Sporazuma

               1.     Stranke odobravaju ovaj Sporazum u skladu sa svojim internim pravnim postupcima.

               2.     Ovaj Sporazum stupa na snagu prvog dana drugog mjeseca koji slijedi nakon datuma na koji stranke jedna drugu obavijeste o okončanju internih pravnih postupaka iz stavka 1. ovog članka.

               3.    Ovaj se Sporazum primjenjuje na neodređeno razdoblje. Sporazum se može otkazati ili suspendirati pisanim sporazumom između stranaka ili ga može jednostrano otkazati ili suspendirati svaka od stranaka. U potonjem slučaju stranka koja želi otkazati ili suspendirati Sporazum obavješćuje o tome drugu stranku diplomatskim kanalima u pisanom obliku. Otkaz proizvodi učinke od prvog dana drugog mjeseca koji slijedi nakon mjeseca u kojem je obavijest priopćena.

               4. Obavijesti priopćene u skladu s ovim člankom šalju se za Europsku uniju Glavnom tajništvu Vijeća Europske unije, a za Bosnu i Hercegovinu Ministarstvu vanjskih poslova Bosne i Hercegovine.

               Sastavljeno u …. dana ……

               Sastavljeno u po dva primjerka na bugarskom, češkom, danskom, engleskom, estonskom, finskom, francuskom, grčkom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom, bosanskom, hrvatskom i srpskom jeziku, pri čemu je svaki od tih tekstova jednako vjerodostojan.

               Ako postoje razlike među vjerodostojnim jezičnim verzijama, verzija na engleskom jeziku ima prednost.

               Potpis:

               ZAJEDNIČKA IZJAVA U POGLEDU ISLANDA, NORVEŠKE, ŠVICARSKE I LIHTENŠTAJNA

               Ugovorne stranke primaju na znanje bliski odnos između Europske unije i Norveške, Islanda, Švicarske i Lihtenštajna, posebno na temelju sporazumâ od 18. svibnja 1999. i 26. listopada 2004. o pridruživanju navedenih zemalja provedbi, primjeni i razvoju schengenske pravne stečevine.

               U takvim je okolnostima poželjno da tijela Norveške, Islanda, Švicarske i Lihtenštajna, s jedne strane, i Bosna i Hercegovina, s druge strane, bez odgode sklope bilateralne sporazume o djelovanjima koja provodi Agencija za europsku graničnu i obalnu stražu u Bosni i Hercegovini pod uvjetima sličnima onima u ovom Sporazumu.

               ZAJEDNIČKA IZJAVA U VEZI S ČLANKOM 2. STAVCIMA 2. I 3.

               Ugovorne stranke primaju na znanje da Agencija za europsku graničnu i obalnu stražu može podupirati Bosnu i Hercegovinu u učinkovitom nadzoru njezine granice sa svakom zemljom koja nije članica Europske unije drugim sredstvima osim raspoređivanjem timova europske granične i obalne straže s izvršnim ovlastima, a ona mogu biti: izgradnja kapaciteta, osposobljavanje, analiza rizika, raspoređivanje stručnjaka bez izvršnih ovlasti na graničnim prijelazima.